projecte-aina/catalan_government_crawling huggingface dataset:
Una nova empresa d'alta tecnologia, QuSide, spin-off (empresa derivada) de l'Institut de Ciències Fotòniques (ICFO), ha desenvolupat tecnologia quàntica per aplicar-la a la ciberseguretat i la supercomputació.
L'empresa explota tecnologies fotòniques per desenvolupar productes que proporcionen una seguretat i un rendiment sense precedents a l'era de la informació.
Actualment, QuSide està desenvolupant petits microxips que exploten les propietats quàntiques de la llum per equipar qualsevol dispositiu electrònic amb els millors números aleatoris possibles i oferir una encriptació forta.
Els dispositius electrònics contenen components i seccions dels seus sistemes operatius dedicats exclusivament a protegir la informació que envien i emmagatzemen.
Per aconseguir-ho, són necessaris dos elements bàsics: per una banda, algorismes que transformen els nostres missatges en cadenes de caràcters sense cap sentit aparent; per l'altra, generadors de números aleatoris que serveixen per generar el que coneixem com a claus criptogràfiques.
Avui dia es fa servir l'anomenada criptografia de clau pública, que es basa en l'existència de certes funcions matemàtiques que fan un càlcul molt senzill per encriptar informació, però quan s'intenta invertir l'operació són pràcticament impossibles de resoldre.
Aquesta dificultat computacional per trobar els factors que componen un nombre molt gran és allò en què es basa la ciberseguretat i s'anomena algorisme d'encriptació.
Però, si de cop aquesta operació passés a ser molt fàcil de resoldre, s'hauria de tornar a inventar la manera de protegir la informació.
Això és el que està passant amb els ordinadors quàntics que poden calcular els factors que componen un nombre molt gran de manera ultraràpida.
No obstant això, la física quàntica també dona solucions criptogràfiques en relació amb la generació de claus criptogràfiques.
La mecànica quàntica permet crear números aleatoris que són totalment impredictibles, cosa que no era possible utilitzant processos físics clàssics o els ordinadors actuals.
Aquesta nova criptografia fa servir les lleis més bàsiques de la mecànica quàntica per intercanviar claus criptogràfiques utilitzant simplement fibres òptiques o transmissió en espai lliure.
Encara que en canals crítics ja existeixen dispositius comercials d'aquest tipus, el repte principal perquè aquesta tecnologia pugui arribar a la societat és d'escalabilitat, per tal de poder connectar dos dispositius qualssevol mitjançant un enllaç de criptografia quàntica.
Una de les possibles opcions per aconseguir-ho és mitjançant connexions via satèl·lit, com ja va demostrar l'ICFO en un projecte europeu en el qual va participar l'any 2008.
L'SmartCAT Challenge 2018, el concurs d'innovació oberta promogut per la Secretaria de Telecomunicacions, Ciberseguretat i Societat Digital de la Generalitat de Catalunya que busca solucions tecnològiques que resolguin reptes municipals, ha donat el primer premi aquest any a l'aplicació Swaypp per la seva solució mòbil de notícies urbanes.
La plataforma de fidelització Moneder i el projecte de mesura i anàlisi de la qualitat de l'aire RoMi s'emporten el segon i el tercer premi, respectivament.
Guanyadors de l'SmartCAT Challenge 2018
La gala va tenir lloc al Casal Pere Quart de Sabadell i enguany celebrava la tercera edició, que va rebre la col·laboració de l'Ajuntament de Sabadell.
Els reptes plantejats als participants es basaven en els àmbits de medi ambient, comerç i turisme, seguretat ciutadana i acció social.
Swaypp va presentar una solució que pretén incrementar la participació en processos ciutadans a Sabadell amb notícies urbanes geolocalitzades i avisos per proximitat i seguiment en temps real.
L'aplicació mòbil està basada en la col·laboració ciutadana i la seva finalitat és mantenir informada tota la població sobre allò que esdevé al seu voltant.
El primer premi està valorat en 5.000 euros.
El segon premi, valorat en 3.000 euros, el va guanyar la plataforma Moneder, que busca millorar la comunicació entre comerços i clients sabadellencs.
Aquest producte permet incrementar i fidelitzar els usuaris dels comerços i els negocis tradicionals amb diverses funcionalitats.
RoMi, un projecte que té com a objectiu recollir les dades de contaminació dels municipis amb el mínim pressupost i amb una bona precisió, va obtenir el tercer premi, valorat en 2.000 euros.
RoMi treballa amb microordinadors de baix cost que connecten sensors de partícules en suspensió de menys de 2,5 micres (PM 2,5 ) i de menys de 10 (PM 10 ), entre d'altres, per conèixer en profunditat i poder analitzar la qualitat de l'aire a les ciutats.
A banda dels premis en metàl·lic, l'SmartCAT Challenge oferia a un dels finalistes l'oportunitat de fer una prova pilot en un entorn real a la ciutat de Sabadell, en el marc de la xarxa de laboratoris urbans Catalonia SmartLab.
La proposta guanyadora va ser l'aplicació web creada per Prenomics, que aprofita les dades de geolocalització policial de la ciutat.
El premi Keiretsu Forum va recaure en la plataforma Bettair, basada en sensors per monitorar la qualitat de l'aire en entorns urbans amb dades d'alta precisió.
Els creadors de Bettair podran participar en un Global Keiretsu Forum a qualsevol de les seus que té a l'Estat espanyol i a les sessions de formació prèvies.
Amb l'objectiu d'oferir més oportunitats de negoci a escala internacional, SmartCatalonia va convidar els guanyadors del concurs SmartCAT Challenge a presentar les seves solucions de TIC en un acte que va tenir lloc durant l'Smart City Expo World Congress, el dia 14 de novembre a Barcelona, a l'estand de la Generalitat de Catalunya.
Goin és una start-up (empresa emergent) creada pels estudiants de la Universitat Politècnica de Catalunya (UPC) David Riudor, Carlos Rodríguez i Gabriel Esteban per estalviar sense pensar-hi.
L'aplicació permet arrodonir l'import de les compres i afegir la diferència a un moneder digital.
Això permet a l'usuari marcar-se un objectiu i anar comprovant si està més o menys a prop d'aconseguir-lo i anar-lo modificant, si ho creu convenient.
El compte de Goin està lligat a la targeta bancària de l'usuari i, per tant, es pot aplicar la mateixa lògica a les compres en línia.
Segons la companyia, es podrien estalviar uns 600 euros anuals de mitjana.
Una altra funció de Goin és la de les sancions.
L'usuari pot demanar a l'aplicació que el «penalitzi» amb un import cada vegada que compra un producte concret, per exemple, quan compra tabac.
A més, com ja fan alguns comptes digitals dels grans bancs, permet apartar una quantitat de la nòmina cada mes i estalviar-la al compte de Goin.
L'empresa catalana ha decidit portar també aquesta fórmula d'automatització a la inversió perquè les persones sense coneixements avançats en aquest tema puguin invertir.
Ho fan a través de la plataforma de crowdlending (finançament col·lectiu de préstec) Circulantis, que es dedica a finançar pagarés de pimes amb una ràtio de morositat pràcticament inexistent —segons la companyia—, tot i que l'usuari pot decidir el nivell de risc que vol córrer.
Les funcions per estalviar de l'aplicació són totalment gratuïtes i l'empresa cobra una comissió com a intermediària en les inversions.
En aquest sentit, la companyia afirma que el 40 % dels diners que hi ha a l'aplicació ja s'estan invertint.
Goin acumula més de 100.000 descàrregues i l'any passat va aconseguir situar-se entre les aplicacions més ben posicionades de l'App Store a Espanya.
Aquell mateix mes també va captar 625.000 euros del fons de capital risc madrileny K Fund, de la gestora de fons Encomenda Smart Capital (de l'emprenedor Carlos Blanco Encomenda), i del club privat d'inversió Angel Club.
Els creadors de Goin preparen una nova ronda de finançament de més d'un milió d'euros per impulsar el seu creixement.
Tot i així, els frens burocràtics de les fintech (empreses de tecnologies financeres) fan que els seus plans d'expansió se centrin sobretot en el continent europeu.
El seu objectiu és doblar la xifra d'usuaris durant el primer trimestre de l'any.
L'empresa emergent Broomx ha desenvolupat una tecnologia capaç de projectar, amb un sol aparell, imatges sobre parets, sostre i terra alhora sense la necessitat de fer servir ulleres.
Es diu realitat immersiva, una tecnologia relacionada amb la realitat virtual i la realitat augmentada i que pot servir, més enllà de l'oci o la cultura, per millorar la qualitat de vida de malalts d'Alzheimer.
La idea va sorgir de la necessitat de buscar noves maneres de personalitzar l'espai i adaptar-lo en funció de qui l'ocupa.
La tecnologia immersiva, a diferència de la virtual i l'augmentada, envolta el participant i el fa participar molt més de l'experiència.
D'aquesta manera, es va crear el projector MK360, l'únic al mercat capaç de cobrir tres parets i tot el sostre i posar l'usuari al centre del que està veient.
En els darrers mesos, Broomx treballa en un projecte de recerca en què proven com poden ajudar a relaxar i a millorar l'estat mental de pacients amb Alzheimer i fer-los sentir millor per poder reduir la medicació i evitar-ne els efectes secundaris.
A les proves han posat diferents ambients a aquests pacients, alguns dels quals feia anys que estaven hospitalitzats i eren pràcticament passius i no reaccionaven davant res.
Els pacients van explicar als companys, als nets i als familiars les coses que havien vist, algunes tan simples com una vaca.
L'objectiu és estimular-los visualment perquè el cervell continuï treballant pel gran impacte cognitiu que mostra aquesta tecnologia.
La tecnologia es pot fer servir també amb finalitats pedagògiques.
A través d'un vídeo de 360 graus, un estudiant pot convertir-se en un ciutadà romà i passejar-se per l'imperi de Juli Cèsar.
Aquesta experiència té un impacte al cervell molt important: la persona ho recorda molt més i ho entén molt més perquè és quasi com si hagués viscut aquella situació.
La companyia tecnològica Draco Systems, especialitzada en la prestació de serveis d'R+D en l'àmbit de l'enginyeria de la imatge i vídeo per a empreses, comercialitzarà sistemes de seguretat i vigilància a través d'Internet tant per a empreses com per a usuaris particulars.
Draco Systems, amb seu a Santa Perpètua de Mogoda, compta amb una plantilla de sis treballadors i preveu facturar enguany 600.000 euros.
Draco Systems va ser fundada l'any 2004 i des de llavors ha aconseguit consolidar-se com a empresa tecnològica de serveis d'R+D. Prova d'això és que actualment és un dels sis socis europeus de Texas Instruments, la tercera empresa fabricant de semiconductors més important del món, després d'Intel i Samsung, i la primera subministradora de circuits integrals per a telèfons mòbils.
L'èxit de Draco Systems rau en el fet que l'externalització dels serveis d'enginyeria que ofereix a les empreses permet reduir de dos anys a nou mesos el temps de recerca d'un producte, i a més pot arribar a incrementar les xifres de vendes en un 50%.
Entre els seus últims projectes, l'empresa ha desenvolupat un casc amb coixí de seguretat per a motocicletes.
El sistema està format per dos dispositius electrònics, un situat en el vehicle i l'altre en el casc, que detecten situacions de risc a través de la captura del senyal d'un acceleròmetre i que activen el desplegament del coixí de seguretat.
Entre els seus productes també destaquen l'electrocardiògraf digital portàtil i un robot intel•ligent per a infants capaç de reconèixer estats d'ànim i veu i reproduir música.
Faders, una empresa de Castellar del Vallès especialitzada en el desenvolupament de productes per a l'escalada, s'ha introduït amb èxit en el sector de la seguretat laboral.
Té com a clients, per exemple, l'exèrcit britànic i la Guàrdia Civil, i treballa en un sistema de rescat d'edificis per als bombers de Nova York.
L'empresa va néixer el 1948 i, des dels seus orígens fins avui dia, ha passat de produir mosquetons, piolets i altres estris d'escalada gairebé de manera artesanal a comercialitzar més de 150 productes diferents que s'exporten a 45 països, entre ells els Estats Units, la Xina o Austràlia.
"Ara volem aprofitar la nostra experiència en l'escalada per introduir-nos en l'àmbit de la seguretat laboral", explica Albert Cirera, director general de Faders.
Així, alguns dels seus productes s'utilitzen en treballs d'alçada com la instal·lació d'antenes o en rescats d'emergència.
De fet, els bombers de Nova York han mostrat interès en el producte estrella de l'empresa, un assegurador de descensos d'última generació anomenat Sum que no només destaca per la seva resistència i seguretat, sinó també perquè és molt fàcil d'utilitzar.
Desenvolupar-lo ha exigit una inversió de 150.000 euros.
Actualment, el 85% de la facturació de Faders prové del sector de l'escalada i el 15% restant de la seguretat laboral.
L'empresa espera que s'inverteixi la tendència i que aquest darrer sector arribi a suposar el 60% del volum del negoci.
Faders va facturar dos milions d'euros el 2007, amb la previsió de créixer un 30% el 2008.
La consultora tecnològica Meteosim, una empresa derivada (spin-off) de la Universitat de Barcelona (UB) dedicada a la previsió meteorològica, ha estat seleccionada per formar part del consorci que impulsarà el projecte Perseus, un ambiciós programa finançat pel 7è Programa marc d'R+D de la UE que té com a objectiu la protecció de l'espai marítim europeu i de les seves fronteres.
El projecte Perseus (Protection of European seas and borders through the intelligent use of surveillance) té com a finalitat desenvolupar un nou sistema de vigilància de les zones costaneres de la UE que integri els sistemes nacionals i internacionals ja existents a fi de millorar el control de la immigració i el tràfic il·legal.
També persegueix reduir el temps de resposta de les autoritats per facilitar l'assistència i la coordinació d'accions d'intercepció i rescat marítim.
L'aportació de Meteosim al projecte, que tot just acaba de posar-se en marxa, consistirà en proporcionar informació de les condicions meteorològiques presents i futures en tota la regió geogràfica subjecta a vigilància.
A més de Meteosim, col·laboren en el projecte 29 partners de 12 països de la UE, així com diverses autoritats de seguretat marítima, com ara la Guàrdia Civil espanyola, el Ministeri de l'Interior de França, la Força Naval i la Guàrdia Costanera de Grècia i altres autoritats de Portugal, Itàlia, Irlanda, Finlàndia, Romania o el Marroc.
Meteosim, amb seu al Parc Científic de Barcelona (PCB), es va fundar l'any 2003 com a fruit de la recerca en el camp de la modelització mesoescalar i de la predicció numèrica del temps (NWP) desenvolupada per personal investigador del Departament d'Astronomia i Meteorologia de la UB en col·laboració amb l'empresa nord-americana Meso Inc.
Des de la seva creació, l'empresa ha dedicat els seus recursos d'R+D a la creació de productes derivats de la predicció numèrica del temps.
Dins el seu catàleg de serveis cal destacar la provisió de dades de models meteorològics (MeteoGrid), la simulació climàtica per a estudis de contaminació (SimPol), el model per optimitzar la producció de neu artificial (Meteoneu) i la previsió climatològica en alta resolució per a competicions de vela professional [URL].
En l'actualitat, l'empresa centra la seva activitat en l'explotació de models meteorològics mesoescalars, en especial el model MASS, del qual és propietari.
L'Institut d'Investigació Biomèdica de Bellvitge (IDIBELL) i el Vall d'Hebron Institut de Recerca (VHIR) han signat un acord de concessió de llicència, amb l'empresa basca Histocell, d'una patent per al tractament de malalties pulmonars agudes mitjançant cèl·lules mare mesenquimàtiques.
Aquestes cèl·lules, administrades per via intravenosa, poden dirigir-se directament als pulmons danyats, de manera que actuen com un «medicament intel·ligent».
Els estudis han estat desenvolupats per l'equip dirigit per l'investigador del grup Genètica Molecular Humana de l'IDIBELL Josep Maria Aran, juntament amb personal investigador dels grups de recerca de Pneumologia del VHIR i del Centre de Recerca Biomèdica en Xarxa de Malalties Respiratòries (CIBERES).
La novetat d'aquesta patent ha estat la introducció de millores mitjançant l'enginyeria genètica que potencien considerablement el poder antiinflamatori i regenerador de les cèl·lules mesenquimàtiques.
Aquestes cèl·lules, que han estat extretes de teixit adipós obtingut de liposuccions, són capaces de potenciar la regeneració del teixit pulmonar danyat i de segregar-hi proteïnes antiinflamatòries quan són injectades a la sang.
El tractament ha demostrat que és molt efectiu administrat per via intravenosa, ja que aquestes cèl·lules mare són eliminades després que hagin dut a terme la seva funció i, per tant, no hi ha possibilitat de rebuig immunològic.
Per aquest motiu és especialment útil per tractar processos aguts.
El producte concedit sota llicència a Histocell ha obtingut bons resultats en experiments fets en animals amb destret pulmonar agut, una insuficiència respiratòria molt greu sense tractament efectiu.
També se n'ha comprovat l'eficàcia en models animals amb asma al·lèrgic a persulfats, una malaltia equivalent a la que es dóna entre professionals de la perruqueria.
Es preveu que la nova tecnologia també podria tenir aplicacions en altres malalties agudes i, fins i tot, en malalties cròniques com l'emfisema pulmonar.
No obstant això, encara hauran de passar alguns anys abans que el producte es pugui aplicar en humans, ja que encara no s'han fet assajos clínics en persones.
En aquest sentit, la concessió de llicència de la patent a Histocell és fonamental per poder completar aquests estudis i portar el producte al mercat.
L'empresa catalana Grifols, especialitzada en el sector farmacèutic i hospitalari, comprarà Talecris, una de les seves principals competidores, per 4.000 milions de dòlars.
La forta implantació de Talecris als Estats Units i el Canadà, juntament amb la sòlida presencia a Europa de Grifols, potenciarà la diversificació geogràfica del grup català un cop les autoritats de competència nord-americanes donin el seu vistiplau a aquesta operació.
Grifols, una de les empreses líders del món en la producció de derivats de plasma, reforça la seva posició internacional amb la compra de Talecris Biotherapeutics, empresa nord-americana especialitzada també en la producció de fàrmacs biològics derivats del plasma.
La combinació de Grifols i Talecris potenciarà la presència internacional del holding català, ja que Talecris té una forta implantació als Estats Units i el Canadà, on fins ara la presència de Grifols no era tan predominant.
Gràcies a aquesta inversió milionària, Grifols optimitzarà el rendiment per cada litre de plasma obtingut, la qual cosa permetrà una producció més elevada de derivats de plasma i així podrà respondre a la creixent demanda d'aquests productes.
A més, Grifols ampliarà el seu ventall de fàrmacs biològics amb la incorporació de les patents de Talecris, que en general estan centrades en el tractament de patologies relacionades amb àrees terapèutiques com la neurologia, la immunologia, l'hematologia i les malalties pulmonars, entre d'altres.
Amb uns 6.000 treballadors i 22 filials repartides pel món, el grup, fundat l'any 1940, cotitza a borsa des del 2006 i forma de l'Ibex-35 des de fa dos anys.
En un acord negociat a través de la Fundació Bosch i Gimpera entre la Universitat de Barcelona (UB), l'Hospital Clínic de Barcelona i la Fundació Clínic per a la Recerca Biomèdica, s'ha signat un contracte de llicència amb l'empresa derivada ImmunNovative Developments (IND) de dues sol·licituds de patent relacionades amb l'ús de proteïnes recombinants humanes per al tractament de malalties infeccioses i processos inflamatoris de base immunitària com la sèpsia.
Com a contraprestació a aquestes patents, la UB, a través de la Societat Cultura Innovadora i Científica Universitat de Barcelona (CICUB), s'ha incorporat a l'accionariat d'IND, empresa derivada de la UB i de l'Hospital Clínic de Barcelona que forma part de la cartera tecnològica de Genoma España i recentment ha estat guardonada com a primera finalista del premi BioEmprendedor XXI.
Es tracta d'una empresa creada pel professor Francisco Lozano, del Departament de Biologia Cel·lular, Immunologia i Neurociències de la Facultat de Medicina de la UB, i consultor sènior del Servei d'Immunologia de l'Hospital Clínic de Barcelona.
Lozano és alhora coinventor de les dues sol·licituds de patent, la llicència de les quals ha estat ara concedida.
ImmunNovative Developments es dedica al desenvolupament de noves teràpies biològiques d'utilitat en sèpsia i altres processos inflamatoris de base immunitària.
Actualment existeixen serioses dificultats per diagnosticar la sèpsia correctament a temps.
Farmacològicament, l'arsenal terapèutic actual contra aquesta malaltia inclou antibiòtics, mesures convencionals de suport i proteïna C reactiva, però la seva eficàcia és limitada.
En aquest sentit, els fàrmacs que IND desenvoluparà presenten avantatges competitius respecte a les teràpies convencionals ja que no generaran resistències, un dels problemes més greus de les teràpies actuals.
A més, l'espectre antimicrobià és al més ampli possible, ja que els fàrmacs d'IND són capaços de reconèixer tot tipus de bacteris i fongs.
Les proves de concepte que demostren l'eficàcia in vivo d'aquestes proteïnes recombinants s'han pogut dur a terme gràcies a diferents ajuts, entre els quals, el VALTEC d'ACC1Ó i el Programa de Projectes de Valorització del Banc Santander-UB, que gestiona la Fundació Bosch i Gimpera.
L'empresa catalana SOM Biotech, dedicada al drug reprofiling, o descobriment de noves aplicacions terapèutiques de fàrmacs que ja es comercialitzen, ha presentat la sol·licitud de patent als Estats Units per al producte SOM-0525, una formulació inhalada per tractar l'asma i la malaltia pulmonar obstructiva crònica.
SOM Biotech, una start-up biofarmacèutica ubicada a la bioincubadora del Parc Científic de Barcelona, avança amb èxit en la seva trajectòria cap a una cartera de productes amb patent internacional.
El passat mes de febrer va dipositar la seva primera sol•licitud de patent als Estats Units per protegir el producte SOM-0525, una formulació inhalada per tractar l'asma i la malaltia pulmonar obstructiva crònica (MPOC), basada en un fàrmac recentment autoritzat per a la seva administració oral.
La sol·licitud americana els donarà prioritat a l'hora de cobrir la patent a nivell mundial.
SOM Biotech se centra exclusivament en el reposicionament de fàrmacs, una estratègia que els permet escurçar el temps i costos que suposa el descobriment i posterior desenvolupament d'un nou medicament.
El risc per a la seguretat humana i la producció industrial, segons l'empresa, es minimitzen, ja que treballen exclusivament amb productes que estan, o han estat, en el mercat.
Un cop SOM Biotech ha descobert i validat en la fase preclínica la nova utilitat mèdica del producte, posa en marxa el procés de protecció mitjançant patent d'aplicació i/o formulació de cobertura mundial, la qual és llicenciada o codesenvolupada a través d'acords amb laboratoris farmacèutics.
L'empresa, fundada i dirigida pel Dr.
Raúl Insa, té previst presentar quatre patents més durant el segon trimestre d'aquest any per a productes fungicides i antibiòtics i un altre antiasmàtic, el SOM-1033.
Completada la primera ronda de finançament
A principis d'aquest any, SOM Biotech va tancar la primera ronda de finançament per un import de 750.000 euros.
L'operació s'ha dut a terme mitjançant la participació de l'empresa catalana de capital risc INNOVA31, sis inversors privats, i aportacions de caràcter públic procedents de l'agència catalana ACC1Ó, el Ministeri de Sanitat, Política Social i Igualtat i el Ministeri de Ciència i Innovació.
El nou capital serà invertit íntegrament en el descobriment de noves aplicacions mèdiques, mitjançant tècniques computacionals, així com en la seva validació experimental i la posterior protecció intel·lectual i llicència.